I. ΚΤΗΝΙΑΤΡΙΚΗ ΝΟΜΟΘΕΣΙΑ

1. 31964 L 0433: Οδηγία 64/433/ΕΟΚ του Συμβουλίου, της 26ης Ιουνίου 1964, περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (ΕΕ P 121 της 29.7.1964, σ. 2012· αργότερα τροποποιήθηκε και ενοποιήθηκε στην ΕΕ L 268 της 29.6.1991, σ. 71), όπως τροποποιήθηκε τελευταία από:

- 31995 L 0023: Οδηγία 95/23/ΕΚ του Συμβουλίου της 22.6.1995 (ΕΕ L 243 της 11.10.1995, σ. 7).

31971 L 0118: Οδηγία 71/118/ΕΟΚ του Συμβουλίου, της 15ης Φεβρουαρίου 1971, περί υγειονομικών προβλημάτων στον τομέα των συναλλαγών νωπών κρεάτων πουλερικών (ΕΕ L 55 της 8.3.1971, σ. 23· αργότερα τροποποιήθηκε και ενημερώθηκε στην ΕΕ L 62 της 15.3.1993, σ. 6), όπως τροποποιήθηκε τελευταία από:

- 31997 L 0079: Οδηγία 97/79/ΕΚ του Συμβουλίου της 18.12.1997 (ΕΕ L 24 της 30.1.1998, σ. 31).

31977 L 0099: Οδηγία 77/99/ΕΟΚ του Συμβουλίου, της 21ης Δεκεμβρίου 1976, περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (ΕΕ L 26 της 31.1.1977, σ. 85· αργότερα τροποποιήθηκε και ενημερώθηκε στην ΕΕ L 57 της 2.3.1992, σ. 4), όπως τροποποιήθηκε τελευταία από:

- 31997 L 0076: Οδηγία 97/76/ΕΚ του Συμβουλίου της 16.12.1997 (ΕΕ L 10 της 16.1.1998, σ. 25).

31991 L 0493: Οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων (ΕΕ L 268 της 24.9.1991, σ. 15), όπως τροποποιήθηκε τελευταία από:

- 31997 L 0079: Οδηγία 97/79/ΕΚ του Συμβουλίου της 18.12.1997 (ΕΕ L 24 της 30.1.1998, σ. 31).

31992 L 0046: Οδηγία 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (ΕΕ L 268 της 14.9.1992, σ. 1) όπως τροποποιήθηκε τελευταία από:

- 31996 L 0023: Οδηγία 96/23/ΕΚ του Συμβουλίου της 29.4.1996 (ΕΕ L 125 της 23.5.1996, σ. 10).

31994 L 0065: Οδηγία 94/65/ΕΚ του Συμβουλίου, της 14ης Δεκεμβρίου 1994, περί καθορισμού των υγειονομικών κανόνων για την παραγωγή και τη θέση στην αγορά κιμάδων και παρασκευασμάτων κρέατος (ΕΕ L 368 της 31.12.1994, σ. 10).

α) Οι διαρθρωτικές απαιτήσεις που ορίζονται στο Παράρτημα Ι της οδηγίας 64/433/ΕΟΚ, στο Παράρτημα Ι της οδηγίας 71/118/ΕΟΚ, στα Παραρτήματα Α και Β της οδηγίας 77/99/ΕΟΚ και στο Παράρτημα Ι της οδηγίας 94/65/ΕΚ δεν εφαρμόζονται στις εγκαταστάσεις της Πολωνίας που απαριθμούνται στο Προσάρτημα Β του παρόντος Παραρτήματος έως τις 31 Δεκεμβρίου 2007, και οι διαρθρωτικές απαιτήσεις που ορίζονται στο Παράρτημα Β της οδηγίας 92/46/ΕΟΚ και στο Παράρτημα της οδηγίας 91/493/ΕΟΚ δεν εφαρμόζονται στις εγκαταστάσεις της Πολωνίας που απαριθμούνται στο Προσάρτημα Β έως τις 31 Δεκεμβρίου 2006, υπό τις προϋποθέσεις που ορίζονται κατωτέρω.

β) Εφόσον οι εγκαταστάσεις που αναφέρονται στο σημείο α) επωφελούνται των αναφερόμενων σε αυτή διατάξεων, τα προϊόντα που προέρχονται από τις εγκαταστάσεις αυτές διατίθενται μόνο στην εγχώρια αγορά ή χρησιμοποιούνται μόνο για περαιτέρω μεταποίηση σε εγχώριες εγκαταστάσεις οι οποίες καλύπτονται επίσης από τις διατάξεις του σημείου α) ανεξαρτήτως της ημερομηνίας διάθεσης. Τα εν λόγω προϊόντα πρέπει να φέρουν ειδικό υγειονομικό σήμα.

Όσον αφορά τα νωπά παρασκευασμένα ή μεταποιημένα αλιευτικά προϊόντα, διατίθενται μόνο στην εγχώρια αγορά ή υφίστανται επεξεργασία ή περαιτέρω μεταποίηση στην ίδια εγκατάσταση, ανεξαρτήτως της ημερομηνίας διάθεσης. Τα νωπά παρασκευασμένα ή μεταποιημένα αλιευτικά προϊόντα πρέπει να περιτυλίγονται και/ή να συσκευάζονται σε εμπορικές μονάδες και να φέρουν ειδική διακριτική σήμανση. Δεν επιτρέπεται η εμπορία νωπών μη συσκευασμένων ψαριών, παρά μόνον όταν πωλούνται απευθείας στον τελικό καταναλωτή, εντός του διοικητικού διαμερίσματος (Poviat) όπου βρίσκεται η μονάδα αλιευτικών προϊόντων. Στην περίπτωση αυτή, τα κιβώτια μεταφοράς των ψαριών στο σημείο πώλησης πρέπει να φέρουν το προαναφερόμενο ειδικό διακριτικό σήμα.

Το πρώτο εδάφιο ισχύει επίσης για όλα τα προϊόντα που προέρχονται από εξοπλισμένες για μεταποίηση μονάδες κρέατος, όπου τμήμα της εγκατάστασης υπόκειται στις διατάξεις του σημείου α). Οι μονάδες γάλακτος που αναφέρονται στο Προσάρτημα Β μπορούν να λαμβάνουν παραδόσεις νωπού γάλακτος που δεν συμμορφώνονται με το Παράρτημα Α, Κεφάλαιο IV, A (1) της οδηγίας 92/46/ΕΟΚ ή που προέρχονται από γαλακτοκομικές εκμεταλλεύσεις που δεν συμμορφώνονται με το Παράρτημα Α, Κεφάλαιο ΙΙ της αυτής οδηγίας, υπό την προϋπόθεση ότι οι εν λόγω εκμεταλλεύσεις αναφέρονται σε κατάλογο που διατηρούν προς τούτο οι πολωνικές αρχές.

γ) Στις 56 μονάδες γάλακτος που αναφέρονται στο Προσάρτημα Β μπορεί να γίνεται μεταποίηση ανταποκρινόμενου και μη ανταποκρινόμενου στις κοινοτικές απαιτήσεις γάλακτος, σε χωριστές γραμμές παραγωγής. Η εν λόγω άδεια χορηγείται στις μονάδες μεταποίησης γάλακτος έως τις:

- 30 Ιουνίου 2005 για τις 29 εγκαταστάσεις που απαριθμούνται στο Μέρος I,

- 31 Δεκεμβρίου 2005 για τις 14 εγκαταστάσεις που απαριθμούνται στο Μέρος ΙΙ,

- 31 Δεκεμβρίου 2006 για τις 13 εγκαταστάσεις που απαριθμούνται στο Μέρος ΙΙΙ.

Στο πλαίσιο αυτό, ως γάλα το οποίο δεν ανταποκρίνεται στις κοινοτικές απαιτήσεις νοούνται οι παραδόσεις μη επεξεργασμένου γάλακτος οι οποίες δεν συμφωνούν με το Παράρτημα Α, Κεφάλαιο IV, Α (1) της οδηγίας 92/46/ΕΟΚ ή το οποίο προέρχεται από γαλακτοκομικές εκμεταλλεύσεις οι οποίες δεν είναι σύμφωνες προς το Παράρτημα Α, Κεφάλαιο ΙΙ της εν λόγω οδηγίας, υπό την προϋπόθεση ότι οι εκμεταλλεύσεις αυτές αναφέρονται σε κατάλογο που διατηρούν για τον σκοπό αυτό οι πολωνικές αρχές.

Οι εγκαταστάσεις αυτές πρέπει να συμμορφώνονται πλήρως προς τις απαιτήσεις της ΕΕ για τις εγκαταστάσεις, συμπεριλαμβανομένης της υλοποίησης του συστήματος ανάλυσης κινδύνου κρίσιμου σημείου ελέγχου (HACCP) [το οποίο αναφέρεται στο άρθρο 14 της οδηγίας 92/46/ΕΟΚ [20]], και πρέπει να καταδεικνύουν ότι είναι σε θέση να συμμορφωθούν προς τους ακόλουθους όρους αναφέροντας, μεταξύ άλλων, τις γραμμές παραγωγής τους:

- λαμβάνουν όλα τα αναγκαία μέτρα που επιτρέπουν την ορθή τήρηση των εσωτερικών τους διαδικασιών για τον διαχωρισμό του γάλακτος από τη συλλογή του μέχρι το στάδιο του τελικού προϊόντος, στις οποίες περιλαμβάνονται τα δρομολόγια για τη συλλογή του γάλακτος, η χωριστή αποθήκευση και επεξεργασία του γάλακτος που ανταποκρίνεται στις απαιτήσεις της ΕΕ και εκείνου που δεν ανταποκρίνεται, ειδική συσκευασία και επισήμανση προϊόντων με βάση γάλα που δεν ανταποκρίνεται στις απαιτήσεις της ΕΕ και χωριστή αποθήκευση αυτών των προϊόντων,

- ορίζουν διαδικασία που διασφαλίζει την ανιχνευσιμότητα των πρώτων υλών, συμπεριλαμβανομένων των απαιτούμενων δικαιολογητικών για τις κινήσεις των προϊόντων και της αντιστοίχησης των πρώτων υλών που πληρούν και εκείνων που δεν πληρούν τις προδιαγραφές με τις κατηγορίες των παραγόμενων προϊόντων,

- εκθέτουν το σύνολο του νωπού γάλακτος σε θερμική επεξεργασία σε θερμοκρασία τουλάχιστον 71,7 βαθμών °C για 15 δευτερόλεπτα, και

- λαμβάνουν όλα τα ενδεικνυόμενα μέτρα προκειμένου να διασφαλισθεί ότι τα υγειονομικά σήματα δεν χρησιμοποιούνται δολίως.

Οι πολωνικές αρχές:

- διασφαλίζουν ότι ο χειριστής ή ο διαχειριστής κάθε εγκατάστασης λαμβάνει όλα τα αναγκαία μέτρα που επιτρέπουν την ορθή τήρηση των εσωτερικών τους διαδικασιών για τον διαχωρισμό του γάλακτος,

- πραγματοποιούν δοκιμές και απροειδοποίητους ελέγχους προκειμένου να διαπιστώνεται εάν τηρείται ο διαχωρισμός του γάλακτος, και

- πραγματοποιούν δοκιμές σε όλες τις πρώτες ύλες και τα τελικά προϊόντα προκειμένου να ελέγχουν τη συμμόρφωσή τους προς τις απαιτήσεις του Παραρτήματος Γ της οδηγίας 92/46/ΕΟΚ, συμπεριλαμβανομένων των μικροβιολογικών κριτηρίων για τα προϊόντα με βάση το γάλα.

Τα γαλακτοκομικά προϊόντα και/ή τα προϊόντα με βάση το γάλα που προέρχονται από χωριστές γραμμές παραγωγής οι οποίες μεταποιούν νωπό γάλα που δεν πληροί τις κοινοτικές προδιαγραφές και βρίσκονται σε εγκαταστάσεις μεταποίησης γάλακτος εγκεκριμένες από την ΕΕ, επιτρέπεται να διατίθεται μόνον στην εγχώρια αγορά, ανεξαρτήτως της ημερομηνίας εμπορίας τους. Εάν υπόκεινται σε περαιτέρω μεταποίηση, το γάλα και/ή τα προϊόντα με βάση το γάλα δεν πρέπει να αναμιγνύονται με γάλα ή με προϊόντα με βάση το γάλα που ανταποκρίνονται στις προδιαγραφές της ΕΕ, ούτε να εισέρχονται σε άλλη εγκατάσταση για την οποία δεν ισχύουν τα μεταβατικά μέτρα. Τα προϊόντα αυτά φέρουν ειδικό υγειονομικό σήμα, ανεξάρτητα από την ημερομηνία διάθεσης.

Το γάλα και τα γαλακτοκομικά προϊόντα που παράγονται στην Πολωνία βάσει των ανωτέρω διατάξεων λαμβάνουν στήριξη δυνάμει του Τίτλου I, Κεφάλαια II και III, με την εξαίρεση του οικείου άρθρου 11, και του Τίτλου II του κανονισμού (ΕΚ) αριθ. 1255/1999 του Συμβουλίου μόνο εφόσον φέρουν το ωοειδές σήμα καταλληλότητας που αναφέρεται στο Παράρτημα Γ, Κεφάλαιο IV.A της οδηγίας 92/46/ΕΟΚ του Συμβουλίου.

δ) Η Πολωνία εξασφαλίζει σταδιακή συμμόρφωση προς τις διαρθρωτικές απαιτήσεις του σημείου α) σύμφωνα με τις προθεσμίες για την κάλυψη των υφισταμένων ελλείψεων που παρατίθενται στο Προσάρτημα Β. Οι πολωνικές αρχές επιτηρούν συνεχώς την υλοποίηση των επισήμως εγκεκριμένων ατομικών αναπτυξιακών σχεδίων των μονάδων βάσει ενιαίων κριτηρίων. Η Πολωνία εξασφαλίζει ότι μόνο όσες μονάδες μεταποίησης κρέατος συμμορφώνονται πλήρως προς τις απαιτήσεις αυτές έως τις 31 Δεκεμβρίου 2007 και μόνο όσες μονάδες γάλακτος και μεταποίησης ιχθύων συμμορφώνονται πλήρως έως τις 31 Δεκεμβρίου 2006, μπορούν να παραμείνουν σε λειτουργία στη συνέχεια. Η Πολωνία υποβάλλει ετήσιες εκθέσεις στην Επιτροπή σχετικά με την πρόοδο που επιτελείται σε κάθε μια από τις εγκαταστάσεις που απαριθμούνται στο Προσάρτημα Β, καθώς και κατάλογο των εγκαταστάσεων που ολοκλήρωσαν τα αναπτυξιακά σχέδια κατά τη διάρκεια του συγκεκριμένου έτους. Όσον αφορά τις μονάδες γάλακτος που αναφέρονται στο σημείο γ), η έκθεση υποβάλλεται ανά εξάμηνο, αρχής γενομένης από τον Νοέμβριο του 2004.

ε) Η Επιτροπή έχει τη δυνατότητα ενημέρωσης του Προσαρτήματος Β του παρόντος Παραρτήματος πριν από την προσχώρηση και μέχρι τη λήξη της μεταβατικής περιόδου. Στο πλαίσιο αυτό, η Επιτροπή δύναται να προσθέτει έως κάποιο βαθμό μεμονωμένες εγκαταστάσεις που αναφέρονται στο σημείο α) ή να αφαιρεί μεμονωμένες εγκαταστάσεις που αναφέρονται στα σημεία α) και γ), με βάση την πρόοδο που επιτελέσθηκε όσον αφορά την κάλυψη των υφισταμένων ελλείψεων, τα αποτελέσματα της διαδικασίας παρακολούθησης και τη συμφωνηθείσα βαθμιαία μείωση των εκμεταλλεύσεων μεταποίησης γάλακτος με άδεια για τη μεταποίηση γάλακτος το οποίο συμφωνεί με τις κοινοτικές απαιτήσεις και γάλακτος το οποίο δεν συμφωνεί με τις κοινοτικές απαιτήσεις, όπως αναφέρεται στο σημείο γ).

Λεπτομερείς εκτελεστικοί κανόνες για την εξασφάλιση της εύρυθμης λειτουργίας του ανωτέρω μεταβατικού καθεστώτος θεσπίζονται σύμφωνα με το άρθρο 16 της οδηγίας 64/433/ΕΟΚ, το άρθρο 21 της οδηγίας 71/118/ΕΟΚ, το άρθρο 15 της οδηγίας 91/493/ΕΟΚ, το άρθρο 20 της οδηγίας 77/99/ΕΟΚ, το άρθρο 31 της οδηγίας 92/46/ΕΟΚ και το άρθρο 20 της οδηγίας 94/65/ΕΚ.

2. 31999 L 0074: Οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων (ΕΕ L 203 της 3.8.1999, σ. 53).

Έως τις 31 Δεκεμβρίου 2009, 44 εγκαταστάσεις της Πολωνίας που απαριθμούνται στο Προσάρτημα Γ του παρόντος Παραρτήματος δύνανται να διατηρούν σε χρήση υφιστάμενους κλωβούς που δεν πληρούν τις ελάχιστες απαιτήσεις που ορίζονται στο άρθρο 5, παράγραφος 1, στοιχεία 4 και 5 της οδηγίας 1999/74/ΕΚ για δομικά στοιχεία ήσσονος σημασίας (ύψος και κλίση δαπέδου μόνο), υπό τον όρο οι κλωβοί να έχουν ύψος τουλάχιστον 36 cm στο 65 % της επιφάνειας του κλωβού, και τουλάχιστον 33 cm σε κάθε σημείο, με κλίση δαπέδου το πολύ 16 %, και οι οποίοι τέθηκαν σε λειτουργία πριν από το έτος 2000.

[20] Οδηγία 92/46/ΕΚ του Συμβουλίου για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (ΕΕ L 268 της 14.9.1992, σ. 1). Οδηγία η οποία τροποποιήθηκε τελευταία από την οδηγία 94/71/ΕΚ του Συμβουλίου (ΕΕ L 368 της 31.12.1994, σ. 33).

--------------------------------------------------